
REPUBLIKA HRVATSKA

KARLOVAČKA ŽUPANIJA                                                                                                             

OPĆINA KAMANJE

OPĆINSKO VIJEĆE

KLASA: 012-03/21-01/01
UR.BROJ: 2133/22-01-21-01

U Kamanju, dana 11.02.2021. godine

Na temelju članka 35. Zakona o lokalnoj i područnoj (regionalnoj) samoupravi ("Narodne novine", br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 26. Statuta Općine Kamanje ("Glasnik Općine Kamanje", br. 03/09, 04/11, 01/13, 01/18 i 02/20), a u vezi s člankom 8. Zakona o lokalnoj i područnoj (regionalnoj) samoupravi, Općinsko vijeće Općine Kamanje na 24. sjednici održanoj dana 11.02.2021.godine, donijelo je
S T A T U T

OPĆINE KAMANJE
I. 
OPĆE ODREDBE
Članak  1.
Ovim Statutom uređuje se status i ustrojstvo Općine Kamanje (u daljnjem tekstu: Općina) i to: 

· status, područje i granice,

· samoupravni djelokrug,

· obilježja, pečati i Dan Općine,

· javna priznanja,

· ustrojstvo, ovlasti i način rada tijela,

· financiranje i imovina,

· oblici konzultiranja građana i neposredno sudjelovanje građana u odlučivanju,

· provođenje referenduma u pitanjima iz samoupravnog djelokruga,

· mjesna samouprava,

· ustroj i rad javnih službi,

· oblici suradnje s drugim jedinicama lokalne i područne (regionalne) samouprave,

· druga pitanja od važnosti za ostvarivanje prava i obveza.

Riječi i pojmovi koji se koriste u ovom Statutu, a koji imaju rodno značenje, odnose se jednako na muški i ženski rod, bez obzira u kojem rodu su navedeni.

I. 1. 
Status, područje i granica Općine

Članak 2.

Općina Kamanje je jedinica lokalne samouprave na području utvrđenim zakonom o područjima županije, gradova i općina u Republici Hrvatskoj.

Naziv Općine je: Općina Kamanje.
Sjedište Općine je: Kamanje 106, 47282 Kamanje
Općina je pravna osoba.

Članak 3.

U sastav Općine ulaze slijedeća naselja: Kamanje, Orljakovo, Reštovo, Brlog Ozaljski, Mali Vrh Kamanjski, Veliki Vrh Kamanjski, Preseka Ozaljska.

Granice općine idu rubnim područjima katastarskih općina. Prema zapadu Općina graniči s Općinom Žakanje i to u naselju Orljakovo prema naselju Bubnjarci duž katstarske općine Brlog Ozaljski. Južna granica općine ide uzduž katastarske općine Brlog Ozaljski u naseljima Reštovo i Brlog Ozaljski prema općini Žakanje, a na sjeveru Općina graniči sa R. Slovenijom uzduž rijeke Kupe.

Istočnim i sjevernim dijelom granica općine slijedi granice naselja Kamanje, Preseka Ozaljska te Veliki Vrh Kamanjski prema gradu Ozlju odnosno naseljima Police Pirišće i Durlenci.


Granice općine mogu se mijenjati na način i po postupku propisanom u posebnom zakonu.
I. 2.  
Samoupravni djelokrug Općine

Članak 4.

Općina je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Općine.

Članak 5.

Općina u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

· uređenje naselja i stanovanja,

· prostorno i urbanističko planiranje,

· komunalno gospodarstvo,

· brigu o djeci,

· socijalnu skrb,

· primarnu zdravstvenu zaštitu,

· odgoj i osnovno obrazovanje,

· kulturu, tjelesnu kulturu i šport,

· zaštitu potrošača,

· zaštitu i unapređenje prirodnog okoliša,

· protupožarnu i civilnu zaštitu,

· promet na svom području,

· ostale poslove sukladne posebnim zakonima.
Općina obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

Poslovi iz samoupravnog djelokruga detaljnije se utvrđuju odlukama Općinskog vijeća i načelnika u skladu sa zakonom i ovim Statutom.

Članak 6.

Općina može organizirati obavljanje pojedinih poslova iz članka 5. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan u stavku 1. ovog članka donosi Općinsko vijeće, temeljem koje Općinski načelnik sklapa sporazum o osnivanju zajedničkog upravnog tijela, kojim se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za to tijelo.
Članak 7.

Općinsko vijeće može posebnom odlukom pojedine poslove iz samoupravnog djelokruga Općine, čije je obavljanje od šireg interesa za građane na području više jedinica lokalne samouprave prenijeti na Karlovačku županiju, u skladu sa njezinim Statutom.

Općinsko vijeće može pojedine poslove iz samoupravnog djelokruga Općine posebnom odlukom prenijeti na mjesne odbore. U tom slučaju Općina osigurava sredstva za obavljanje prenesenih poslova.

I. 3. 
Obilježja, pečati i Dan Općine
Članak 8.

Obilježja Općine Kamanje su grb, zastava i Dan općine.
Obilježjima iz stavka 1. ovog članka predstavlja se Općina i izražava pripadnost Općini. Način uporabe i zaštita obilježja Općine utvrđuju se posebnom odlukom načelnika, u skladu sa zakonom i ovim Statutom.

Članak 9.

           Grb općine je u obliku štita. Podloga štita je žuto – zlatne boje, podijeljena plavom valovitom linijom koja simbolizira rijeku Kupu. 

U glavi grba, u lijevom gornjem uglu šesterokraka je zvijezda plave boje, u desnom uglu polumjesec, plave boje.

Ova dva Heraldička ukrasa općinski grb povezuju s grbom Karlovačke županije. 

U sredini gornjeg dijela grba prikaz je neolitske vaze, najstarijeg artefakta pronađenog na ovom području koji simbolizira kontinuitet življenja na ovim prostorima preko dvije tisuće godina.

U donjem dijelu grba nalazi se sedam plavih rombova koji simboliziraju sedam naselja na prostoru općine Kamanje.

Žuto-zlatna boja simbolizira bogatstvo, blagost i razvijenost kamanjskog kraja.

Plava boja je simbol orijentiranosti na vodu, Kupu prirodni biser ovoga prostora.


Zastava Općine je jednobojna, plave boje. U sredini zastave na sjecištu dijagonala, nalazi se grb općine.

Dimenzije zastave su omjera dužine i visine 2:1 što je u skladu s državnom zastavom.

Visina grba iznosi 2/3 zastave .


U Općini se svečano obilježava 12.rujna, imendan BDM kao Dan općine.

Tom je blagdanu posvećena župna crkva u Kamanju, utemeljena 1789. godine.

Članak 10.

Općina ima pečate. Veliki pečat je promjera 38 mm, a mali pečat je promjera 25 mm.

      Veliki pečat je slijedećeg sadržaja: 

1. REPUBLIKA HRVATSKA

KARLOVAČKA ŽUPANIJA

OPĆINA KAMANJE
OPĆINSKO VIJEĆE

2. REPUBLIKA HRVATSKA

KARLOVAČKA ŽUPANIJA

OPĆINA KAMANJE
OPĆINSKI NAČELNIK 
3. REPUBLIKA HRVATSKA

KARLOVAČKA ŽUPANIJA

OPĆINA KAMANJE
JEDINSTVENI UPRAVNI ODJEL

Mali pečat je slijedećeg sadržaja: 

1.   REPUBLIKA HRVATSKA

KARLOVAČKA ŽUPANIJA

OPĆINA KAMANJE

OPĆINSKO VIJEĆE

1. REPUBLIKA HRVATSKA

KARLOVAČKA ŽUPANIJA

OPĆINA KAMANJE

OPĆINSKI NAČELNIK 

2. REPUBLIKA HRVATSKA

KARLOVAČKA ŽUPANIJA

OPĆINA KAMANJE

JEDINSTVENI UPRAVNI ODJEL

I. 4. 
Javna priznanja Općine

Članak 11.

Općinsko vijeće dodjeljuje nagrade i druga priznanja građanima - kama i pravnim osobama koji u svom radu i djelovanju značajno doprinose promicanju interesa Općine.

Počasnim građaninom - kom može se proglasiti građanin - ka RH ili druge države, koji je svojim radom, znanstvenim ili političkim djelovanjem značajno pridonio napretku i ugledu Općine, ostvarivanju i razvoju demokracije u RH.

O sadržaju, obliku i postupku dodjeljivanja počasti, nagrada i priznanja Općine, Općinsko vijeće donosi posebni opći akt.

II. SURADNJA OPĆINE SA DRUGIM OPĆINAMA, GRADOVIMA I ŽUPANIJAMA
Članak 12.
Ostvarujući zajednički interes u unapređivanju gospodarskog, društvenog i kulturnog razvitka, Općina uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

Kriteriji za uspostavljanje suradnje te postupak donošenja odluke uređuje se posebnom odlukom Općinskog vijeća.

Sporazum o suradnji Općine Kamanje i općine ili grada druge države objavljuje se u službenom glasilu „Glasniku općine Kamanje“. 

III. 
NEPOSREDNO SUDJELOVANJE GRAĐANA U ODLUČIVANJU 
Članak 13.

Građani mogu neposredno sudjelovati u odlučivanju o lokalnim poslovima putem lokalnog referenduma i zbora građana, u skladu sa zakonom i ovim Statutom.

Članak 14.

Referendum se može raspisati radi odlučivanja o prijedlogu o promjeni Statuta, o prijedlogu općeg akta ili drugog pitanja od lokalnog značenja iz djelokruga Općinskog vijeća, kao i o drugim pitanjima određenim zakonom ili ovim Statutom.

Na postupak raspisivanja i provođenje referenduma odgovarajuće se primjenjuju odredbe Zakona kojim se uređuje provedba referenduma.

Na Odluke donesene u svezi referendumom primjenjuje se odredbe članaka 79. do 82. Zakona o lokalnoj i područnoj (regionalnoj) samoupravi (NN br. 33/01, 60/01, 33/01, 60/01, 129/05, 109/07, 125/08, 36/09, 36/09, 150/11, 144/12, 19/13-pročišćeni tekst, 137/15, 123/17, 98/19, 144/20).

Prijedlog za donošenje Odluke o raspisivanju referenduma iz stavka 1. ovog članka može temeljem odredbi Zakona i ovog Statuta, podnijeti jedna trećina članova Općinskog vijeća, Općinski načelnik, većina Mjesnih odbora na području Općine Kamanje i 20% ukupnog broja birača u popisu birača u popisu birača Općine Kamanje.


Referendum raspisan radi prethodnog pribavljanja mišljenja stanovnika o promjeni područja Općine nije obvezujući.

Članak 15.

Osim slučajeva iz članka 14. ovog Statuta referendum se raspisuje i za opoziv načelnika, ako raspisivanje referenduma predloži 20% ukupnog broja birača upisanih u popis birača Općine Kamanje.

Prijedlog za raspisivanje referenduma radi opoziva općinskog načelnika može podnijeti najmanje 20% ukupnog broja birača upisanih u popis birača Općine i 2/3 članova općinskog vijeća.


Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

Općinsko vijeće ne smije raspisati referendum za opoziv općinskog načelnika prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.

Članka 16.


Ako su prijedlog za raspisivanje referenduma podnijeli birači, predsjednik općinskog vijeća je dužan podneseni prijedlog za raspisivanje referenduma u roku od 30 dana od dana primitka dostaviti središnjem tijelu državne uprave nadležnom za lokalnu i područnu (regionalnu) samoupravu.


Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.


Ako su prijedlog za raspisivanje referenduma za opoziv načelnika podnijeli birači, predsjednik općinskog vijeća dužan je postupiti kao i stavku 1. i 2. ovoga članka. 

Ako je raspisivanje referenduma predložila najmanje jedna trećina članova predstavničkog tijela, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, predstavničko tijelo dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.
Članka 17.

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati te dan održavanja referenduma.

Članak 18.

Pravo glasanja na referendumu imaju građani s prebivalištem na području Općine, odnosno na području za koje se raspisuje referendum i upisani su u popis birača
Članak 19.

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine te raspravljanja o potrebama i interesima građana od lokalnog značaja.


Zbor građana saziva vijeće mjesnog odbora u skladu sa Statutom Općine, a može sazvati i Općinsko vijeće i Općinski načelnik radi raspravljanja i izjašnjavanja građana o pitanjima od značaja za Općinu.


Zborovi građani se sazivaju za cijelo područje ili za dio područja mjesnog odbora.


Izjašnjavanje građana na zboru građana u pravilu je javno, a odluke se donose većinom glasova prisutnih građana. Većina nazočnih može odlučiti da je izjašnjavanje tajno.


Način sazivanja, rada i odlučivanja na zboru građana uređuje se općim aktom Općine u skladu sa Zakonom i Statutom.

Članak 20.

Građani imaju pravo predlagati Općinskom vijeću donošenje određenog akta ili rješavanja određenog pitanja iz djelokruga Općinskog vijeća, te podnositi peticije o pitanjima samoupravnog djelokruga Općine.


Općinsko vijeće raspravlja o prijedlogu iz stavka l. ovog članka, ako prijedlog potpisom podrži najmanje 10% birača upisanih u popis birača Općine.


Općinsko vijeće dužno je dati odgovor podnositeljima, najkasnije u roku od 3 mjeseca od primitka prijedloga.


Način podnošenja prijedloga i peticija, odlučivanja o njima, uređuje se općim aktom Općine u skladu sa Zakonom i Statutom.

Članak 21.

Građani i pravne osobe imaju pravo podnositi predstavke i pritužbe na rad tijela Općine kao i na rad  njegovog Jedinstvenog upravnog odjela te na nepravilan odnos zaposlenih u tom odjelu kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine odnosno pročelnik Jedinstvenog upravnog odjela dužan je odgovoriti u roku od 30 dana od dana podnošenja predstavke, odnosno pritužbe.

Ostvarivanje prava iz stavka 1. ovog članka osigurava se ustanovljavanjem knjige pritužbi, neposrednim komuniciranjem s ovlaštenim predstavnicima tijela Općine te ukoliko za to postoje tehničke pretpostavke, sredstvima elektroničke komunikacije (e-mailom).

IV. 
USTROJSTVO, OVLASTI I NAČIN RADA TIJELA OPĆINE

IV. 1. 
Predstavničko tijelo - Općinsko vijeće

Članak 22.

Općinsko vijeće je predstavničko tijelo građana i tijelo lokalne samouprave koje donosi odluke i akte u okviru svoje nadležnosti te obavlja druge poslove u skladu sa Ustavom, zakonom i ovim Statutom.

Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su načelnika.

Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Općinsko vijeće.

Članak 23.

Općinsko vijeće:

· donosi Statut Općine,

· donosi Poslovnik o svom radu,

· donosi Odluke i druge opće akte kojima uređuje pitanja iz samoupravnog djelokruga Općine,

· donosi odluku o uvjetima, načinu i postupku gospodarenja nekretninama u vlasništvu Općine,

· donosi proračun i odluku o izvršenju proračuna,

· donosi polugodišnje i godišnje izvješće o izvršenju proračuna,

· donosi odluku o privremenom financiranju,

· odlučuje o stjecanju i otuđenju pokretnina i nekretnina Općine čija ukupna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno čija je pojedinačna vrijednost veća od 1.000.000,00 kuna),
· donosi odluku o promjeni granice Općine,

· donosi Prostorni plan uređenja Općine,

· uređuje ustrojstvo i djelokrug Jedinstvenog upravnog odjela Općine,

· donosi odluku o kriterijima za ocjenjivanje službenika i načinu provođenja ocjenjivanja,
· osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Općinu,
· daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,

· donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,

· raspisuje lokalni referendum,

· bira i razrješava predsjednika i potpredsjednika Općinskog vijeća,

· bira i razrješava predsjednike i članove radnih tijela Općinskog vijeća,

· odlučuje o pokroviteljstvu,

· donosi oduku o kriterijima, načinu i postupku za dodjelu javnih priznanja i dodjeljuje javna priznanja,

· imenuje i razrješava i druge osobe određene zakonom, ovim Statutom i posebnim odlukama Općinskog vijeća,

· donosi odluke i druge opće akte koji su mu stavljeni u djelokrug zakonom i podzakonskim aktima.
Članak 24.
Općinsko vijeće donosi odluke većinom glasova ako je sjednici nazočna većina njegovih članova.


Statut, proračun, godišnji izvještaj o izvršenju proračuna, odluka o raspisivanju referenduma i odluka o pristupanju raspravi o predloženoj promjeni Statuta donose se većinom glasova svih članova općinskog vijeća.
Odluku o raspisivanju referenduma za opoziv općinskog načelnika koji je predložilo 2/3 članova općinskog vijeća općinsko vijeće donosi dvotrećinskom većinom glasova svih članova općinskog vijeća.   

Članak 25.
Općinsko vijeće ima predsjednika i potpredsjednika.


Dužnost predsjednika i potpredsjednika vijeća je počasna i za njezino obavljanje obnašatelji dužnosti ne primaju plaću. Predsjednik i potpredsjednici imaju pravo na naknadu sukladno posebnoj odluci općinskog vijeća.

Općinsko vijeće ima predsjednika i jednog potpredsjednika.

Članak 26.

         Predsjednik Općinskog vijeća:

· zastupa Općinsko vijeće,

· saziva i organizira te predsjedava sjednicama Općinskog vijeća,

· predlaže dnevni red Općinskog vijeća,

· upućuje prijedloge ovlaštenih predlagatelja u propisani postupak,

· brine o postupku donošenja odluka i općih akata,

· održava red na sjednicama Općinskog vijeća,

· usklađuje rad radnih tijela,

· potpisuje odluke i akte koje donosi Općinsko vijeće,

· brine o suradnji Općinskog vijeća i načelnika,

· brine o zaštiti prava vijećnika,

· obavlja i druge poslove određene zakonom i Poslovnikom Općinskog vijeća.

    Predsjednik Općinskog vijeća dostavlja statut, poslovnik, proračun i druge opće akte nadležnom tijelu državne uprave zajedno s izvatkom iz zapisnika koji se odnosi na postupak donošenja općeg akta propisan Statutom i Poslovnikom u roku od 15 dana od dana donošenja općeg akta.
Članak 27.
Općinsko vijeće čini 7 (sedam) vijećnika.
Članak 28.

Mandat članova Općinskog vijeća traje 4 (četiri) godine, a počinje danom konstituiranja Općinskog vijeća i traje do stupanja na snagu odluke Vlade Republike Hrvatske o raspisivanju sljedećih redovih izbora.
Dužnost člana Općinskog vijeća je počasna i za njezino obavljanje vijećnik ne prima plaću.

Vijećnici imaju pravo na naknadu u skladu s posebnom odlukom Općinskog vijeća.

Vijećnici nemaju obvezujući mandat i nisu opozivi.

Član predstavničkog tijela ima pravo na opravdani izostanak s posla radi sudjelovanja u radu predstavničkog tijela i njegovih radnih tijela, sukladno sporazumu s poslodavcem.

Članak 29.


Vijećniku prestaje mandat prije isteka vremena na koji je izabran:

· ako podnese ostavku koja je zaprimljena najkasnije tri dana prije zakazanog

održavanja sjednice Općinskog vijeća i ovjerena kod javnog bilježnika najranije osam

dana prije podnošenja iste,

· ako mu je pravomoćnom sudskom odlukom oduzeta odnosno ograničena poslovna

sposobnost, danom pravomoćnosti sudske odluke,

· ako je pravomoćnom sudskom odlukom potpuno lišen poslovne sposobnosti, danom

pravomoćnosti sudske odluke

· ako mu prestane prebivalište na području Općine danom prestanka prebivališta

· ako mu prestane hrvatsko državljanstvo sukladno odredbama zakona kojim se uređuje

hrvatsko državljanstvo, danom njegovog prestanka,

· smrću.


Vijećniku kojem prestane hrvatsko državljanstvo, a koji je državljanin države članice Europske unije mandat ne prestaje prestankom hrvatskog državljanstva.


Vijećniku koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana predstavničkog tijela, mandat miruje, a za to vrijeme vijećnika zamjenjuje zamjenik, u skladu s odredbama zakona. 


Vijećnik je dužan u roku od 8 dana od dana prihvaćanja nespojive dužnosti o tome obavijestiti predsjednika Općinskog vijeća, a mandat mu počinje mirovati protekom tog roka.


Po prestanku obnašanja nespojive dužnosti, vijećnik nastavlja s obnašanjem dužnosti vijećnika, ako podnese pisani zahtjev predsjedniku Općinskog vijeća u roku od osam dana od

dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.


Ako vijećnik po prestanku obnašanja nespojive dužnosti ne podnese pisani zahtjev iz stavka 4. ovog članka, smatrati će se da mu mandat miruje iz osobnih razloga.


Vijećnik može tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Općinskog vijeća, a mirovanje mandata počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku. 


Mirovanje mandata iz osobnih razloga ne može trajati kraće od 6 mjeseci, a vijećnik nastavlja s obnašanjem dužnosti osmog dana od dana dostave pisane obavijesti predsjedniku Općinskog vijeća.


Vijećnik može tražiti nastavljanje obnašanja dužnosti vijećnika jedanput u tijeku trajanja mandata.
Članak 30.


Vijećnik ima prava i dužnosti:

· sudjelovati na sjednicama Općinskog vijeća,

· raspravljati i glasovati o svakom pitanju koje je na dnevnom redu sjednice Vijeća,

· predlagati Vijeću donošenje akata, podnositi prijedloge akata i podnositi amandmane na prijedloge akata,

· postavljati pitanja iz djelokruga rada Općinskog vijeća,

· postavljati pitanja načelniku,
· sudjelovati na sjednicama radnih tijela Općinskog vijeća i na njima raspravljati, a u radnim tijelima kojih je član i glasovati,

· prihvatiti se članstva u  najviše 2 radna tijela u koje ga izabere Općinsko vijeće,
· tražiti i dobiti podatke, potrebne za obavljanje dužnosti vijećnika, od tijela Općine te u svezi s tim koristiti njihove stručne i tehničke usluge,
· uvida u registar birača za vrijeme dok obavlja dužnost.

Vijećnik ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama Općinskog vijeća.
Vijećnik je dužan čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti vijećnika.


Vijećnik ima i druga prava i dužnosti utvrđena odredbama zakona, ovog Statuta i Poslovnika Gradskog vijeća. 

Članak 31.
Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

Općinsko vijeće posebnom odlukom uređuje načela i standarde dobrog ponašanja predsjednika, potpredsjednika i članova Općinskog vijeća te predsjednika i članova radnih tijela Općinskog vijeća (u nastavku teksta: nositelji političkih dužnosti) u obavljanju njihovih dužnosti.

IV. 2.
Radna tijela
Članak 32.


Radna tijela Općinskog  vijeća su:

· Odbor za izbor i imenovanja,

· Odbor za Statut i Poslovnik,

· Odbor za proračun i financije,

· Mandatna komisija.

Članak 33.


Odbor za izbor i imenovanja, predlaže:

· izbor i razrješenje predsjednika i potpredsjednika Općinskog vijeća,

· izbor i razrješenje članova radnih tijela Općinskog vijeća,

· imenovanje i razrješenje i drugih osoba određenih ovim Statutom i drugim odlukama Općinskog vijeća,

· propise  o primanjima vijećnika, te naknade troškova vijećnicima za rad u Općinskom vijeću.

Članak 34.


Odbor za Statut i Poslovnik, predlaže:

· Statut Općine i Poslovnik Općinskog vijeća,

· pokretanje postupka za izmjenu Statuta odnosno Poslovnika Općinskog vijeća,

· razmatra prijedloge odluka i drugih općih akata koje donosi Općinsko vijeće u pogledu njihove usklađenosti s Ustavom i pravnim sustavom, te u pogledu njihove pravne obrade i o tome daje mišljene i prijedloge Općinskom vijeću,

· obavlja i druge poslove određene ovim Statutom.

Članak 35.

Odbor za proračun i financije:

· raspravlja prednacrt, nacrt i konačni prijedlog proračuna,

· raspravlja prijedlog Odluka o izmjenama i dopunama proračuna Općine,

· razmatra polugodišnja izvješća o izvršenju proračuna, te godišnji obračun proračuna,

· raspravlja dinamiku prihoda i troškova proračuna kao i sva ostala pitanja vezana za sustav financiranja Općine, proračuna Općine, te pravnih osoba u Općinskom vlasništvu.

Članak 36.

Mandatna komisija:

· na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,

· obavještava Općinsko vijeće o podnesenim ostavkama na vijećničku dužnost, te o zamjenicima vijećnika koji umjesto njih počinju obavljati vijećničku dužnost,

· obavještava Općinsko vijeće o mirovanju mandata vijećnika i o zamjenicima vijećnika koji umjesto njih počinju obavljati vijećničku dužnost,

· obavještava Općinsko vijeće o prestanku mirovanja mandata vijećnika,

· obavještava Općinsko vijeće o prestanku mandata kada se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku vijećnika. 

Članak 37.


Općinsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.


Sastav, broj članova, djelokrug i način rada radnih tijela utvrđuje Općinsko vijeće posebnim odlukama. 

IV. 3.
Izvršno tijelo - Općinski načelnik

Članak 38.
Izvršno tijelo u Općini je Općinski načelnik.

Mandat Općinskog načelnika traje 4 godine, a počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog Općinskog načelnika.

Članak 39.

Općinski načelnik bira se na neposrednim izborima sukladno posebnom zakonu.

Općinski načelnik ima jednog zamjenika  koji se bira na općim i izravnim izborima sukladno posebnom zakonu.
Članak 40.
Općinski načelnik odlučit će hoće li dužnost obavljati profesionalno.

Općinski načelnik koji obavlja dužnost općinskog načelnika volonterski ne može promijeniti način obavljanja dužnosti u godini održavanja redovnih lokalnih izbora.

Članak 41.


U obavljaju izvršne vlasti načelnik:

· predstavlja i zastupa Općinu,

· priprema prijedloge općih akata,

· izvršava i osigurava izvršavanje općih akata Općinskog vijeća,

· utvrđuje prijedlog proračuna Općine i izvršenje proračuna,

· upravlja imovinom Općine u skladu sa zakonom, ovim Statutom i općim aktima Općinskog vijeća,

· odlučuje o stjecanju i otuđivanju nekretnina i pokretnina Općine i drugom raspolaganju imovinom u skladu sa zakonom, statutom jedinice i posebnim propisima,

· upravlja prihodima i rashodima Općine,

· upravlja raspoloživim novčanim sredstvima na računu proračuna Općine,

· donosi Pravilnik o unutarnjem redu za upravna tijela Općine te pravima iz radnog odnosa službenika i namještenika,

· imenuje i razrješava pročelnike upravnih tijela,

· imenuje i razrješava unutarnjeg revizora,

· utvrđuje plan prijema u službu u upravna tijela Općine,

· predlaže izradu prostornog plana kao i njegove izmjene i dopune,

· razmatra i utvrđuje konačni prijedlog prostornog plana,

· imenuje i razrješava upravitelja vlastitog pogona,

· donosi odluku o objavi prikupljanja ponuda ili raspisivanju natječaja za obavljanje komunalnih djelatnosti,

· sklapa ugovor o koncesiji za obavljanje komunalnih djelatnosti,

· donosi odluku o objavi prikupljanja ponuda ili raspisivanju natječaja za obavljanje komunalnih djelatnosti na temelju ugovora i sklapa ugovor o povjeravanju poslova,

· daje prethodnu suglasnost na izmjenu cijena komunalnih usluga,

· imenuje i razrješuje predstavnike Općine u tijelima javnih ustanova i drugih pravnih osoba kojima je Općina osnivač odnosno u kojima ima dionice ili udjele u vlasništvu,

· do kraja ožujka tekuće godine podnosi Općinskom vijeću izvješće o izvršenju Programa održavanja komunalne infrastrukture i Programu gradnje objekata i uređaja komunalne infrastrukture za prethodnu godinu,

· provodi postupak natječaja i donosi odluku o najpovoljnijoj ponudi za davanje u zakup poslovnog prostora u vlasništvu Općine u skladu s posebnom odluku Općinskog vijeća o poslovnim prostorima,

· donosi odluku o uređenju prometa i parkiranja na području Općine,

· organizira zaštitu od požara na području Općine i vodi brigu o uspješnom provođenju i poduzimanju mjera za unapređenje zaštite od požara,

· usmjerava djelovanje upravnih odjela i službi Općine u obavljanju poslova iz samoupravnog djelokruga Općine te nadzire njihov rad,

· nadzire rad upravnih odjela i službi u samoupravnom djelokrugu,

· daje mišljenje o prijedlozima koje podnose drugi ovlašteni predlagatelji,

· obavlja nadzor nad zakonitošću rada tijela  mjesnih odbora te

· obavlja i druge poslove predviđene ovim Statutom i drugim propisima.

U slučaju iz stavka 4. točke 6. ovoga članka općinski načelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, općinski načelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu Općine i u skladu sa zakonom.
Članak 42.


Načelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata  upravnih tijela Općine.


Načelnik je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

Članak 43. 


Općinski načelnik dva puta godišnje podnosi Općinskom vijeću polugodišnje izvješće o svom radu.


Općinsko vijeće može, pored izvješća iz stavka 1. ovog članka, od načelnika tražiti izvješće o pojedinim pitanjima iz njegovog djelokruga.



Načelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva. Ukoliko  jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.



Općinsko vijeće ne može zahtijevati  od načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 44.


Načelnik u obavljanju poslova iz samoupravnog djelokruga Općine:

· ima pravo obustaviti od primjene opći akt Općinskog vijeća u roku od 8 dana od dana donošenja ako ocijeni da je tim aktom povrijeđen zakon ili drugi propis, te zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke. Ako Općinsko vijeće to ne učini, Općinski načelnik je dužan bez odgode o tome obavijestiti nadležno tijelo državne uprave u Karlovačkoj županiji,
· ima pravo obustaviti od primjene akt Mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća. 

Članak 45.

Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.

Zamjenik općinskog načelnika iz stavka 1. ovoga članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.
Članak 46.

Općinskom načelniku mandat prestaje po sili zakona:

1. ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,

2. ako mu je pravomoćnom sudskom odlukom oduzeta poslovna sposobnost, danom pravomoćnosti sudske odluke o oduzimanju poslovne sposobnosti,

3. ako je pravomoćnom sudskom presudom osuđen na bezuvjetnu kaznu zatvora u trajanju dužem od jednog mjeseca, danom pravomoćnosti sudske presude,

4. ako mu prestane prebivalište na području jedinice, danom prestanka prebivališta,

5. ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,

6. smrću.

O svim promjenama tijekom mandata Općinskog načelnika, pročelnik Jedinstvenog upravnog odjela dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.
IV. 4. 
Upravno tijelo Općine

Članak 47.
Za obavljanje poslova iz samoupravnog djelokruga Općine, kao i povjerenih poslova državne uprave osniva se Jedinstveni upravni odjel Općine Kamanje.

Osnove i načela za organiziranje i ustroj Jedinstvenog upravnog odjela utvrđuje Općinsko vijeće Pravilnikom o ustroju i djelokrugu rada tog upravnog tijela.

Jedinstveni upravni odjel u okviru svog djelokruga neposredno izvršava i nadzire provođenje Zakona i općih i pojedinačnih akata tijela Općine, te poduzima propisane mjere, a za zakonito i pravovremeno obavljanje poslova iz svoje nadležnosti odgovoran je Općinskom načelniku
Članka 48.

Jedinstvenim upravnim odjelom upravlja pročelnik kojega na temelju javnog natječaja imenuje Općinsko načelnik.
Općinski načelnik može razriješiti pročelnika Jedinstvenog upravnog odjela:

· ako pročelnik sam zatraži razrješenje,

· ako nastanu takvi razlozi koji po posebnim propisima kojima se uređuju službenički odnosi dovode do prestanka službe,

· ako pročelnik ne postupa po propisima ili općim aktima Općine, ili neosnovano ne izvršava odluke tijela Općine, ili postupa protivno njima,

· ako pročelnik svojim nesavjesnim ili nepravilnim radom prouzroči Općini veću štetu, ili ako zanemaruje ili nesavjesno obavlja svoje dužnosti koje mogu štetiti interesima službe u obavljanju poslova jedinice lokalne i područne (regionalne) samouprave.

Na prava, obveze i odgovornosti, kao i druga pitanja u svezi s radom pročelnika koja nisu uređena Zakonom o lokalnoj i područnoj (regionalnoj) samoupravi, primjenjuju se odredbe zakona kojima se uređuje radni odnos službenika i namještenika u tijelima jedinice lokalne i područne (regionalne) samouprave.

Članak 49.
Upravne, stručne i ostale poslove iz samoupravnog djelokruga Općine obavljaju službenici i namještenici.


Službenici obavljaju upravne i stručne poslove iz djelokruga Općine, a namještenici obavljaju prateće i pomoćne poslove.


Prava, obveze i odgovornosti, kao i druga pitanja od značenja za rad službenika i namještenika u Jedinstvenom upravnom odjelu Općine uređuju se posebnim zakonom.

Članak 50.

Ako na to upućuju razlozi racionalnosti poslovanja, Općina može zajedno u sporazumu s drugim jedinicama lokalne samouprave zajedničko organizirati obavljanje pojedinih poslova iz svog samoupravnog djelokruga, te u tom cilju osnovati zajednička tijela, upravne odjele i službe, odnosno zajednička trgovačka društva i ustanove, sukladno Zakonu.

Članak 51.

Službenici u Jedinstvenom upravnom odjelu Općine poticat će se na trajno stručno osposobljavanje i usavršavanje putem tečajeva, seminara i školovanja.

Trajno osposobljavanje i usavršavanje službenika u lokalnoj i područnoj (regionalnoj) samoupravi provodit će se na osnovi strategije i plana trajnog osposobljavanja i usavršavanja lokalnih službenika, koje će na temelju zajedničkog prijedloga nacionalnog saveza jedinica lokalne i područne (regionalne) samouprave i središnjeg tijela državne uprave nadležnog za poslove lokalne i područne (regionalne) samouprave, donijeti Vlada Republike Hrvatske.

Članka 52.

Sredstva za rad upravnih tijela, osiguravaju se u proračunu Općine.
V. 
JAVNE SLUŽBE

Članak 53.


Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba. 

Članak 54.


Općina osigurava obavljanje djelatnosti iz članka 53. ovog Statuta osnivanjem trgovačkih društva, javnih ustanova, drugih pravnih osoba i vlastitih pogona.

Načelnik imenuje i razrješava predstavnike Općine Kamanje u tijelima javnih ustanova, trgovačkih društava i drugih pravnih osoba kojih je osnivač Općina Kamanje.
VI. 
MJESNA SAMOUPRAVA

Članak 55.


Na području Općine osnivaju se mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima. 


Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Općinskog vijeća, kojom se detaljnije uređuje postupak i način izbora tijela mjesnog odbora.


Mjesni odbor je pravna osoba.

Članak 56.

Na području Općine Kamanje osnovana su 4 (četiri) mjesna odbora i to:

· Mjesni odbor Kamanje za područje naselja Kamanje, Mali Vrh Kamanjski, Veliki Vrh Kamanjski te Preseku Ozaljsku, 
· Mjesni odbor Brlog Ozaljski za područje naselja Brlog Ozaljski, 
· Mjesni odbor Reštovo za područje naselja Reštovo te 
· Mjesni odbor Orljakovo za područje naselja Orljakovo.

Članak 57.


Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, organizacije i udruženja građana te načelnik.


U slučaju da prijedlog iz stavka 1. ovog članka, daju građani ili njihove organizacije i udruženja, prijedlog se dostavlja u pisanom obliku načelniku.

Članak 58.

Načelnik u roku od 15 dana od dana primitka prijedloga utvrđuje da li je prijedlog podnesen na način i po postupku  utvrđenim zakonom i ovim Statutom. 


Ukoliko načelnik utvrdi da prijedlog nije podnesen na propisani način i  po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.


Pravovaljani prijedlog načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 59.


Prijedlogu za osnivanje mjesnog odbora prilažu se podaci o predlagatelju (imena i prezimena te adresa prebivališta fizičkih osoba, naziv i sjedište pravne osobe), predloženom području i granicama mjesnog odbora, sjedištu mjesnog odbora, nacrt pravila mjesnog odbora te prijedlog poslova i načina financiranja mjesnog odbora.
Članak 60.


Tijela mjesnog odbora su vijeće mjesnog odbora i predsjednik vijeća mjesnog odbora.

Članak 61.

Članove vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, na vrijeme od četiri godine.

Izbornu jedinicu za izbor članova vijeća mjesnog odbora čini cijelo područje mjesnog odbora.

Postupak izbora članova vijeća mjesnog odbora i pitanja uz obavljanje dužnosti članova vijeća mjesnog odbora uređuju se posebnom odlukom općinskog vijeća.
Članak 62.


Izbore za članove vijeća mjesnih odbora raspisuje Općinsko vijeće.

Od dana raspisivanja izbora do dana održavanja izbora ne može proteći manje od 30 dana niti više od 60 dana.

Ako je vijeće mjesnog odbora raspušteno Općinsko vijeće je dužno u roku 30 dana od dana raspuštanja donijeti Odluku o raspisivanju izbora.

Članak 63.


Broj članova vijeća mjesnog odbora određuje se prema broju stanovnika mjesnog odbora.

Vijeće mjesnog odbora ima:

-
5 članova u mjesnom odboru koji ima do 200 stanovnika,

-
7 članova u mjesnom odboru koji ima preko 200 stanovnika


Za člana vijeća mjesnog odbora može biti biran hrvatski državljanin koji ima biračko pravo i prebivalište na području mjesnog odbora.
Članak 64.

Vijeće mjesnog odbora bira predsjednika vijeća iz svog sastava većinom glasova svih članova na vrijeme od četiri godine.

Predsjednik vijeća predstavlja mjesni odbor i za svoj rad odgovoran je vijeću mjesnog odbora. 

Članak 65.


Vijeće mjesnog odbora donosi program rada mjesnog odbora, pravila mjesnog odbora,  poslovnik o svom radu, financijski plan i godišnji obračun, te obavlja druge poslove utvrđene zakonom, ovim Statutom i odlukama Općinskog vijeća i načelnika.

Članak 66.


Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju  zadovoljavanja lokalnih potreba građana u oblasti zdravstva, socijalne skrbi, kulture, športa i drugih lokalnih potreba na svom području.
Članak 67.


Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 68.


Prihode mjesnog odbora čine prihodi od pomoći i dotacija pravnih ili fizičkih osoba, te prihodi koje posebnom odlukom utvrdi Općinsko vijeće.

Članak 69.


Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazivati zborove građana.


Zbor građana može se sazvati i za dio područja mjesnog odbora koji čini zasebnu cjelinu.


Zbor građana vodi predsjednik mjesnog odbora ili član vijeća mjesnog odbora kojeg odredi vijeće.

Članak 70.
Stručne i administrativne poslove za mjesne odbore obavlja Jedinstveni upravni odjel na način propisan općih akata kojim se uređuje ustrojstvo i način rada upravnog tijela
Članak 71.

Inicijativu i prijedlog za promjenu područja mjesnog odbora  mogu dati tijela mjesnog odbora i načelnik.

O inicijativi i prijedlogu iz prethodnog stavka Općinsko vijeće donosi odluku uz prethodno pribavljeno mišljenje  građana mjesnog odbora za koje se traži  promjena područja.

Članak 72.


Nadzor nad zakonitošću rada tijela mjesnog odbora obavlja načelnik. 


Načelnik  može u postupku provođenja nadzora nad zakonitošću rada mjesnog odbora raspustiti vijeće mjesnog odbora, ako ono učestalo krši odredbe ovog Statuta, pravila mjesnog odbora i ne izvršava povjerene mu poslove.

VII.
IMOVINA  I  FINANCIRANJE  OPĆINE
Članak 73.


Sve pokretne i nepokretne stvari, te imovinska prava koja pripadaju Općini čine imovinu Općine.
Članak 74.


Imovinom Općine upravljaju načelnik i Općinsko vijeće u skladu s odredbama ovog Statuta pažnjom dobrog domaćina.


Načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine. 
Članak 75.


Općina ima  prihode kojima u okviru svog samoupravnog djelokruga slobodno raspolaže.


Prihodi Općine su:

· općinski porezi, prirez, naknade, doprinosi i pristojbe, u skladu sa zakonom i posebnim odluka Općinskog vijeća,

· prihodi od stvari u vlasništvu  Općine i imovinskih prava,

· prihod od  trgovačkih društava i drugih pravnih osoba u vlasništvu Općine odnosno u kojima Općina ima udjele ili dionice,

· prihodi od koncesija,

· novčane kazne i oduzeta imovinska korist za prekršaje koje propiše Općina u skladu sa zakonom,

· udio u zajedničkim porezima sa Karlovačkom županijom i Republikom Hrvatskom te dodatni udio u porezu na dohodak za decentralizirane funkcije prema posebnom zakonu,

· sredstva pomoći i dotacije Republike Hrvatske predviđena u Državnom proračunu, 

· drugi prihodi određeni zakonom.

Članak 76.


Procjena godišnjih prihoda i primitaka, te utvrđeni iznosi izdataka i drugih plaćanja Općine iskazuju se u proračunu Općine.

Svi prihodi i primici proračuna moraju biti raspoređeni u proračunu i iskazni po izvorima iz kojih potječu.


Svi izdaci proračuna moraju biti utvrđeni u proračunu i uravnoteženi s prihodima i primicima.

Članak 77.


Proračun Općine i odluka o izvršenju proračuna donosi se za proračunsku godinu i vrijedi za godinu za koju je donesen.


Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

Članak 78.


Općinsko vijeće donosi proračun za sljedeću proračunsku godinu na način i u rokovima propisanim zakonom. 


Ukoliko se  proračun za sljedeću proračunsku godinu ne može donijeti u propisanom roku, Općinsko vijeće donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine. 

Članak 79.


Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.


Uravnoteženje proračuna provodi se izmjenama i dopunama proračuna po postupku propisanom za donošenje proračuna.

Članak 80.


Ukupno materijalno i financijsko poslovanje Općine nadzire Općinsko vijeće.


Zakonitost, svrhovitost i pravodobnost korištenja proračunskih sredstava Općine nadzire Ministarstvo financija.


Informacije o trošenju proračunskih sredstava javno se objavljuju na mrežnim stranicama Općine Kamanje na način da te informacije budu lako dostupne i pretražive.

Članka 81.


Odluku o financiranju nužnih rashoda i izdataka donosi načelnik u slučajevima:
· ako je konstituirano novo izabrano predstavničko tijelo nakon provedenih prijevremenih izbora,

· ako nadležno tijelo državne uprave donese Odluku o obustavi proračuna, odnosno Odluku o potvrdi Odluke Općinskog načelnika o obustavi Proračuna,

· ako Visoki upravni sud RH u postupku ocjene zakonitosti općeg akta ukine Proračun Općine, a Općinsko vijeće dužno je donijeti proračun u roku od 45 dana od objave presude Visokog upravnog suda RH u Narodnim novinama.

Odluka o financiranja nužnih rashoda i izdataka sadržajno odgovara Odluci o privremenom financiranju propisanoj posebnim Zakonom, ali razmjerno razdoblju za koje se donosi.

VIII.
AKTI OPĆINE
Članak 82.

Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, proračun, odluku o izvršenju proračuna, odluke i druge opće akte i zaključke. 

Općinsko vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

Članak 83.


Načelnik u poslovima iz svog djelokruga donosi odluke, zaključke, pravilnike, te opće akte kada je za to ovlašten zakonom ili općim aktom Općinskog vijeća.

Članak 84.


Radna  tijela Općinskog vijeća donose zaključke i preporuke. 

Članak 85.


Načelnik osigurava izvršavanje općih akata iz članka 83. ovog Statuta, na način i u postupku propisanom ovim Statutom, te obavlja nadzor nad zakonitošću rada upravnih tijela. 

Članak 86.


Upravno tijelo Općine u izvršavanju općih akata Općinskog vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba upravne stvari.

Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Karlovačke županije.


Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.


U izvršavanju općih akata  Općinskog vijeća pojedinačne akte donose i pravne osobe kojima su odlukom Općinskog vijeća, u skladu sa zakonom, povjerene javne ovlasti.

Članak 87.


Pojedinačni akti kojima se rješava o obvezi razreza gradskih poreza, doprinosa i naknada donose se u skraćenom upravnom postupku.


Skraćeni upravni postupak provodi se i kod donošenja pojedinačnih akata kojima se rješava o pravima, obvezama i interesima fizičkih i  pravnih osoba od strane pravnih osoba kojima je Općina osnivač.


Protiv pojedinačnih akata Općinskog vijeća i načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 88.


Nadzor zakonitost općih akata koje u samo upravnom djelokrugu donosi Općinsko vijeće obavlja nadležno tijelo državne uprave u čijem je djelokrugu opći akt.
Članak 89.


Detaljnije odredbe o aktima Općine i postupku donošenja akata utvrđuje se Poslovnikom Općinskog vijeća.

Članak 90.


Opći akti se prije nego što stupe na snagu, objavljuju u službenom glasilu „Glasniku Općine Kamanje“.


Opći akti stupaju na snagu najranije osmi dan od dana objave, osim ako nije zbog osobito opravdanih razloga općim aktom propisano da opći akt stupa na snagu dan nakon objave.
IX. 
JAVNOST RADA

Članak 91.


Rad Općinskog vijeća, načelnika i Jedinstvenog upravnog odjela Općine je javan. 


Javnost se može isključiti samo iznimno u slučajevima predviđenim posebnim Zakonima i općeg aktom Općine.

Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

Članak 92.


Javnost rada Općinskog vijeća osigurava se:

· javnim održavanjem sjednica,

· izvještavanjem i napisima u tisku i drugim oblicima javnog priopćavanja,

· objavljivanjem općih akata i drugih akata u službenom glasilu „Glasniku Općine Kamanje“ i na web stranicama Općine, www.kamanje.hr 
Članak 93.

Javnost rada načelnika osigurava se:

· izvještavanjem i napisima u tisku i drugim oblicima javnog priopćavanja,

· objavljivanjem općih akata i drugih akata u službenom glasilu „Glasniku Općine Kamanje“ i na web stranicama Općine www.kamanje.hr 

Javnost rada Jedinstvenog upravnog odjela Općine osigurava se izvještavanjem i napisima u tisku i drugim oblicima javnog priopćavanja.
X. 
SPRJEČAVANJE SUKOBA INTERESA

Članak 94.


Način djelovanja načelnika i zamjenika načelnika u obnašanju javnih dužnosti uređen je posebnim zakonom. 

Članak 95.


Općinsko vijeće posebnom odlukom propisuje tko se smatra lokalnim dužnosnikom u obnašanju javne vlasti te uređuje sprječavanje sukoba interesa između privatnog i javnog interesa u obnašanju javne vlasti.

XI. NADZOR ZAKONITOSTI

Članak 96.

Nadzor zakonitosti općih akata koje u svom samoupravnom djelokrugu donosi Općinsko vijeće obavlja nadležno tijelo državne uprave u čijem je djelokrugu opći akt.

Predsjednik Općinskog vijeća dužan je dostaviti Statut, Poslovnik, Proračun ili drugi opći akt, nadležnom tijelu državne uprave u čijem je djelokrugu opći akt zajedno sa izvatkom iz zapisnika koji se odnosi na postupak donošenje općeg akta propisan statutom i poslovnikom, u roku 15 dana od dana donošenja općeg akta.


Predsjednik vijeća dužan je akte iz stavka 2. ovog članka bez odgode dostaviti Načelniku Općine Kamanje.
XI..
 PRIJELAZNE I ZAVRŠNE ODREDBE

Članak 97.


Prijedlog za promjenu Statuta može podnijeti 1/3 vijećnika općinskog vijeća, općinski načelnik i Komisija za Statut, Poslovnik i normativnu djelatnost općinskog vijeća.


Prijedlog mora biti obrazložen i podnosi se predsjedniku općinskog vijeća.


Općinsko vijeće, većinom glasova svih vijećnika, odlučuje hoće li pristupiti raspravi o predloženoj promjeni Statuta.


Ako se niti nakon ponovljene rasprave ne donese odluka o tome hoće li se pristupiti raspravi o predloženoj promjeni Statuta, isti prijedlog se ne može ponovno staviti na dnevni red općinskog vijeća prije isteka roka od šest mjeseci od dana zaključivanja rasprave o prijedlogu.
Članak 98.

Odluke i drugi opći akti doneseni na temelju Statuta Općine ("Glasnik Općine Kamanje" broj 03/09, 04/11, 01/13, 01/18 i 02/20) i zakona, uskladit će se s odredbama ovoga Statuta i zakona kojim se uređuje pojedino područje u roku od 90 dana.
 

Članak 99.

Ovaj Statut stupa na snagu osmog dana od dana objave u "Glasniku Općine Kamanje". 
Stupanjem na snagu ovoga Statuta prestaje važiti Statut Općine Kamanje ("Glasnik
Općine Kamanje", broj 03/09, 04/11, 01/13, 01/18 i 02/20).

